
DECISIÓ  43/04

Assumpte: Anunci Renault Megane

1. El mes de setembre de 2004, dues persones formulen una reclamació en relació amb l’anunci esmentat. Les persones reclamants consideren que el contingut de l’anunci és vexatori per a les persones i de mal gust. 

2. Es localitza una emissió de l’anunci objecte de reclamació el 7 de setembre de 2004, a les 17.52 hores, a TV3.

3. L’anunci, ambientat en l’interior d’una estació de metro, mostra imatges de diverses persones a l’andana, esperant l’arribada del metro, entre les quals hi ha una dona asseguda amb un gosset en braços. Entra en l’interior del vagó del metro i quan tanquen les portes se n’adona que el gos s’ha quedat a l’exterior. Tot seguit es mostra la imatge del vagó avançant i l’animal corrents lligat a la corda.

Durant la durada de l’anunci, en el marge superior dret de la pantalla apareix la sobreimpressió “Ficció publicitària” i en el marge inferior s’indiquen les condicions de l’oferta que es publicita.

A continuació, apareix un primer pla del conductor del comboi, en actitud distreta, mentre en el quadre de comandament hi ha un botó d’avís encès. 

En la seqüència següent apareix la imatge del vehicle circulant mentre una veu en off diu: “Si te’l trobes a la carretera, val més que vagis en un Megane. Màxima seguretat en la seva categoria. I ara, amb les cinc primeres quotes de franc, amb finançaments a 72 mesos, sense entrada o per tan sols 12.600 euros, Pla Prever inclòs”. Aquestes condicions  també se sobreimprimeixen en la pantalla de manera simultània.

A l’escena final de l’anunci, es mostra el logotip de la marca que es publicita així com la indicació de la pàgina web, un número de telèfon i l’eslògan sobreimprès “Creem automòbils”.

4. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 6 d’octubre de 2004, amb la deliberació prèvia i per unanimitat, i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent: 

El Consell desestima les reclamacions ja que considera que l’anunci objecte de reclamació es contextualitza dins d’una campanya publicitària amb supòsits semblants i recorre a l’exageració com a recurs humorístic i publicitari, la qual cosa es fa constar durant tota la durada de l’anunci informant les persones teleespectadores amb la sobreimpressió “Ficció publicitària”. S’entén, per tant, que no s’hi inclouen continguts que puguin vulnerar la dignitat de les persones.

5. El Consell acorda comunicar aquesta decisió a les persones interessades. 

Barcelona, 6 d’octubre de 2004

El president

Francesc Codina i Castillo

